Wap jun Jeju cwa' ta ac cocon na oro soldado Pilatos ma'.
Ton nanain caji macon ca puxu ma',
mo' ac cacain na,
mo' mo' an xiho' nanain caji waji' ca to taxipa' caca oro taramaxicon pain winacocon ma',
pe ac cocon na pain winacon.
Pe nonon con cote ca wom co ac womicon taramaxicon co paca' awi ma' quem.
Wixicam wixicam ac cocon na,
tomi' ximama' ac cocon na.
Awi na taramaxicon nucucun oro judeu cwa' nana pain ca tomi' ximama' cocon ma',
wap wap ac cocon na pain tocon quem.
Hwet mao mami' ac ca na Pilatos,
tomi' ac tococwa na oro taramaxicon nucucun oro sacerdote ma'.
Taraju wet xine e'.
An hwet mi' ho' xuhu' con.
Ma' ta taxi' mahu' pain ca om mam' camain' tain ca pan tem wa con ta tata.
Hwet qui' ac ca na Jeju.
Pe cara nain caji macon ca puxu pain winacon.
Pe cara non cote ca wom co ac womicon taramaxicon co paca' awi ma' quem.
Noro jun wari' cwa' ta ac ca na Pilatos.
Querec iri nonon Jeju oro taramaxicon nucucun oro sacerdote cocon oro guarda co querec wet nanain cote ne xiricon Iri' Jam ma' ne,
merem ac caca na:
Na e' na pain ca tatatain mi' tocwa pain pana ta.
Na e' na pain ca tatatain mi' tocwa pain pana ta na ca merem nucucun.
Wahu' pan tatara co tatatain mi' nonon pain pana ta ac ca na Pilatos.
Om ca mam' tain ca pan tem wa con ta na ca tomi' tococwa ma'.
Je i ma' ira ac caca na oro taramaxicon nuxut pain ca judeu urut ca'.
Na e' na pain ca mi' pin ca,
xi Panxica Iri' Jam ina ta ara ca ta.
Wari' co tomi' ximao ac i ma' ma',
mi' pin tara ta na ca xirao' nucun Moisés ta nana pain ca merem cocon Pilatos.
Taraju iri nain i ma' Pilatos ne,
jin' tamana ac ca na.
Wara jin' paxi' na,
jin' tamana pin ac ca na.
Corom mao mami' ac cain na xiricon,
tomi' querec ac con na Jeju.
Main ca maqui' ma quem ac con na.
Ane tacana pe pan ca Jeju ne.
Om ca tomi' camain' ca.
Je xi tomi' mapa' quem ac con na Pilatos.
Om ca querec pin' mapa' pain ca taramaxicon ta' ca' ra?
Na napa' pain ca om pin jun toton oro soldado ne pum,
na napa' pain ca tatatain mi' jun pain pana toton pum quem non.
Mo xi om mi' quem pain ca taramaxicon wa Te Iri' Jam ma',
om xi na camain' quem pain ca ara mi' mapa' pain ca param nem ta ac con na.
Je ca tomi' xim ca' taramaxicon ac con na.
Co ma' co o mi' jun con Pilatos napa' pum,
wirico co caracat tamana pan.
Caracat tiquin' ca' nem ta non.
Taraju iri nain i ma' Pilatos ma' ne,
jain jain ac ca na,
om pin xiton Jeju na paxi' na ira.
Ane merem cara caca oro taramaxicon nuxut pain ca judeu urut ma' ne.
Mo ta om pin mon co ma ma',
om ca win ma' ne mami' mon taramaxicon nexi' co pe nain Roma ta.
Xi ari ara con taramaxicon wari' co tomi' ximao ac i ma' ta,
pain ca taramaxicon ina ta ca ma' na ca tomi' cocon ma'.
Taraju iri nain ca tomi' nucucun oro wari' Pilatos ma' ne,
o hwet qui' ac con na Jeju,
xao pe ac cain na ca mam' xao pe nucun ma',
ca tomi' querec pe cocon wari' co pan teretem nana ma'.
Gabatá urut pain ca xao pe pe ca ma',
je i ma' wixinain pain capijaxut pain ca judeu urut ca',
pain aramaico ca'.
Wana ca xao taparapa' xine pacun nein na ca tomi' mao ne wixinain quem.
Wixicam pin na xec nein Páscoa.
Om ca pira camain' ne,
wara ara xo' xin nanain oro carawa nein oro win ma' nuxut.
Pawin pin na xina quem.
Noro jun taramaxicon nuhu' cwa' ta ac cocon na oro win judeu urut Pilatos ma'.
Ane merem caca ne:
To' pa' pin ron.
Tatatain mi' ron pain pana ta na ca merem nucucun.
Cain' cain' xihwe quem?
Taramaxicon ne hun ma' ira!
Param mahu' pain ca tatatain mi' jun pain pana toton oro soldado ne cwa' ra?
Om na,
om ca taramaxicon ne urut con ta.
Ma' xica' pe na taramaxicon pain Roma ta.
Wirico co taramaxicon ne urut ta nonon Pilatos oro taramaxicon nucucun oro sacerdote.
Ma ac tococwa na.
An mao jun ta,
tatatain mi' jun pain pana ta ac tococwa na oro soldado nucun.
An mao ac cocon na oro soldado nucun Pilatos.